Quoniam que memoriter teneri volunt nisi scripto commendentur facile oblivionis nubilo solent obfuscari ea propter ego Hugo dux Burgundie notum fieri volo tam presentibus quam futuris quod Stephanus dominus Faverniaci et Wiardus atque Savericus fratres eius dederunt in perpetuum pro remedio anime sue atque suorum Deo et ecclesie Sancte Marie de Tardo atque sanctimonialibus ibidem Deo servientibus Landricum de Faverniaco et filios eius cum manso et appendiciis eius omnique tenemento eorum. Affuerunt huius rei testes : Joffridus Boschoz, Theodericus frater eius, Albericus presbiter, Stephanus de Magneiaco, Aymo Bailla, Vaslinus et multi alii. Laudem Falconi de Malle. Idem quoque Stephanus et Wiardus atque Savericus dederunt in perpetuum ipsis sanctimonialibus, Guidonem Grossum denarium de Pluveio cum omnibus heredibus eius et cum manso et omni tenemento eius assistentibus testibus Humberto de Wucheio, Guidone Eschot, Guidone de Verneto, Brutino de Pluviaco et pluribus aliis. Dederunt etiam eidem fratres predicte ecclesie de Tardo et sanctis monialibus apud Marcenniacum, Mauricium Regem, Odonem et Henricum fratres eius cum mansis et appendiciis vineis et aliis terris omnique tenemento eorum. Hec autem omnia dona supradicti fratres fecisse recognoverunt in presentia mea pro remedio anime sue omniumque predecessorum suorum atque sigilli mei testimonio confirmari postulaverunt assistentibus testibus : Helisabeht abbatissa, Maria priorissa, Aylide inclita Lothoringorum ducissa, Rodulfo capellano, Stephano capellano de Genle, Eschot de Pluviaco, Aymone Rufo de Divione, Willermo de Marrigneio. Actum est hoc anno ab Incarnatione Domini Mo Co XLo IIo. Indictione Va. Epacta XXa IIa.